उत्तर प्रदेश : लमही गांव में कथा सम्राट मुंशी प्रेमचंद की जयंती पर उनके प्रति बरसा एक दिन का प्यार  
मुंशी प्रेमचंद की जयंती पर सरकारी महकमों ने औपचारिकता पूरी की
रंगकर्मियों, साहित्यकारों, पत्रकारों ने भी अपने कथाकार को याद किया
प्रेमचंद की जन्मस्थली को संभालने वाला कोई नहीं, सब पल्ला झाड़ रहे
ऐसा नहीं है कि सरकारों ने मुंशी जी के नाम पर कुछ किया नहीं, कई योजनाएं बनीं. पिछली सरकारों के प्रयास से तकरीबन दो करोड़ की लागत से मुंशी प्रेमचंद के घर के ठीक सामने एक शोध संस्थान बना. बिल्डिंग और दूसरे संसाधन भी मुहैया करा दिए गए और इसे बीएचयू के हिंदी डिपार्टमेंट की देखरेख में सौंप दिया गया. इसके बावजूद संस्थान बीते चार साल से बदहाली की धूल फांक रहा है.  
लमही में हर तरफ अव्यवस्था दिखती है. लमही  के द्वार पर बैठे मुंशी  प्रेमचंद्र के पात्र भी साल भर की अपनी उपेक्षा से कम निराश नहीं हैं. परिवार से उपेक्षित बूढ़ी काकी भी अपनी आंखों में सपने लिए एक पल का प्यार ढूंढ रही हैं और यह प्यार वे उन लोगों में ढूंढ रही हैं जो मुंशी प्रेमचंद की साहित्य परम्परा के असल वाहक हैं, लेकिन वे भी साल में सिर्फ एक दिन ही आते हैं. हिंदी विभाग के प्रोफेसर सदानंद शाही कहते हैं कि लेखक से प्यार करने की और अपने लेखक को संजोए रखने की उसकी स्मृतियों को जीवंत बनाए रखने की जो सामाजिक जिम्मेदारी है उसे हमें पूरा करना चाहिए, उसे हम पूरा नहीं कर पा रहे हैं.

लमही में मुंशी प्रेमचंद का घर.
विडम्बना देखिए उनकी जयंती के चार  दिन पहले उनके घर की बिजली इसलिए काट दी गई क्योंकि चौदह साल से बिल का भुगतान नहीं हुआ था. जब यह खबर मीडिया में आई तो आनन-फानन में बिजली जुड़वा दी गई. कोई विभाग इसकी जिम्मेदारी नहीं ले रहा था. गौरतलब है कि पहले यह मकान और प्रेमचंद जी का स्मारक नागरी प्रचारिणी सभा के पास था. फिर उसने नगर निगम को दे दिया. नगर निगम ने भी बाद में अपना पल्ला वाराणसी विकास प्राधिकरण को देकर झाड़ लिया. अब जब यह विवाद सामने आया है तो इसे जिलाधिकारी ने संस्कृति विभाग को सौंप दिया. अब इस गांव को गोद लेकर इसे देश के बड़े फलक पर लाने की योजना बनाई जा रही है.